In nomine sanctæ et individuæ Trinitatis. Notum sit tam præsentibus quam futuris quum ego Hugo Autisiodorensis episcopus dono ecclesiæ et monachis Sancti Germani in manu domni Gervasii ejusdem loci abbatis, ecclesiam de Sancto-Ferreolo et quicquid ad eandem pertinet æcclesiam: decimam quoque ipsius æcclesiæ quandocunque eam de manu illorum qui eam tenent adquirere poterunt, eis similiter laudo et concedo. Hujus donationis laudatores simul et testes existunt Rotgerius archidiaconus, Stephanus decanus, Lambertus Ollanus, Rainaldus abbas Vizeliaci, Hugo abbas Pontiniaci, Julianus abbas Fontismensis, Rainaldus archipresbyter, Benedictus archipresbyter, Gauterius archipresbyter, Desiderius capellanus Sancti-Lupi, Hubertus et Stephanus monachi socii mei. Et ne quis futurorum seu præsentium aliquam huic donationi quolibet modo possit sive conetur inferre calumpniam, privilegium domini papæ Calixti quo mihi æcclesias diocesis nostræ sicut mihi visum fuerit ordinandi licentiam tribuit, subscribere placuit. CALIXTUS episcopus servus servorum Dei, venerabili fratri Hugoni Autisiodorensi episcopo, salutem et apostolicam benedictionem. Religosis fratrum nostrorum desideriis non solum favere, sed ad ea ipsorum debemus animos incitare: desideras siquidem frater karissime ut quædam episcopatus tui ecclesie ad honorem Dei per ejus gratiam regulariter ordinentur. Nos itaque bone voluntati tue paterno congratulantes affectu, tibi licentiam indulgemus in commissis tibi ecclesiis, in quibus videlicet clerici seculares sunt, canonicos regulares vel monachos religiosos de ecclesiis parrochie tue regulariter ordinandi. Preterea magnam de tua religione fidutiam obtinentes, liberam, tibi dictante justicia, concedimus facultatem conferendi ecclesiis regularium fratrum canonicorum sive monachorum, in tua parrochia existentium, ecclesias quasdam quas injuste laici consueverant obtinere. Ad hec fraternitate tue canonicam majoris ecclesie ordinationem ac dispositionem nec non et ceterarum episcopatus tui ecclesiarum auctoritate sedis apostolice confirmamus. Ut videlicet tam ecclesie quam monasteria debitam tibi tanquam patri et magistro reverentiam prorsus exibeant, sicut etiam tuis catholicis predecessoribus exibuisse noscuntur. Si quis autem adversus hec audaci temeritate prerumperit donec satis fecerit, ecclesiastice subjaceat ultioni. Datum Cluniaci IIII nonas januarii, indictione XIII. Facta est hec donatio Autissiodori, anno millesimo centesimo XXmo III°, indictione prima, regnante Ludovico rege Francorum.